
    545400 SIGHIŞOARA
Str. Muzeului nr.7, Tel./Fax 0265 – 771278
H O T Ă R Â R E A NR. 59 
                                                               din 25 martie 2021
privind transmiterea Sălii de Sport „Radu Voina” şi a Bazei Sportive din Cartierul Târnava II, cu bunurile și dotările aferente acestora, în administrarea Clubului Sportiv Municipal Sighişoara

               Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 8.083/19.03.2021 şi la Consiliul Local Sighișoara cu nr. 8.176/19.03.2021, de referatul de aprobare, înregistrat cu nr. 8.088/19.03.2021, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;
               

Având în vedere necesitatea de revitalizare a educaţiei fizice şi sportului pe raza Municipiului Sighişoara, atât a sportului pentru toţi, cât şi a sportului de performanţă, prin Hotărârea Consiliului Local Sighișoara nr. 208/28.12.2017, astfel cum a fost modificată prin Hotărârea Consiliului Local Sighișoara nr. 91/26.04.2018, a fost aprobată înființarea ,,Clubului Sportiv Municipal Sighișoara” (C.S.M. Sighișoara) ca instituţie publică aflată în subordinea Consiliului local al Municipiului Sighişoara, în spiritul Legii nr. 69/2000 a educaţiei fizice şi a sportului, cu modificările şi completările ulterioare;

Având în vedere că principala misiune a Clubului Sportiv Municipal Sighişoara este organizarea și administrarea activității sportive, cu consecința directă de dezvoltare a sportului de performanță la nivelul Municipiului Sighișoara, selecția continuă, pregătirea și participarea sportivilor proprii la competiții interne și internaționale, precum și organizarea de competiții sportive în baza regulamentelor și statutelor federațiilor sportive naționale;

Având în vedere că, Clubul Sportiv Municipal Sighișoara va sprijini sportul pentru toți, inclusiv pentru persoanele cu nevoi speciale, în vederea menținerii sănătății, recreerii și socializării cetățenilor, prin organizarea de activități bazate pe practicarea liberă a exercițiului fizic într-un mediu curat și sigur, individual sau în grup, organizat ori independent; 

Având în vedere că pentru desfăşurarea în condiţii optime a activităţilor sportive derulate de secţiile sportive aflate sub egida C.S.M. Sighişoara este oportună şi necesară darea în administrare a imobilelor care deservesc activitatea sportivă, bazele şi instalaţiile sportive aflate în patrimoniul Municipiului Sighişoara, în conformitate cu art. 30 din Legea nr. 69/2000, cu modificările și completările ulterioare;

Având în vedere că bazele şi instalaţiile sportive primite spre administrare sunt considerate patrimoniu sportiv şi nu îşi vor schimba destinaţia sportivă fără aprobarea Ministerului Tineretului şi Sportului, conform prevederilor art. 30, teza a II-a din Legea educaţiei fizice şi sportului nr. 69/2000, cu modificările şi completările ulterioare;

Având în vedere prevederile Regulamentului de organizare și funcționare a Clubului Sportiv Municipal Sighișoara, forma actualizată, conform anexa nr. 1 la Hotărârea Consiliului Local Sighișoara nr. 223/30.10.2018;

În acord cu dispozițiile art. 191 și ale art. 867 - 870, 874 - 875 din Legea nr. 287/2009 privind Codul Civil, republicată, cu modificările și completările ulterioare;

Având în vedere prevederile art. 108, coroborate cu cele ale art. 287 și ale art. 298 - 301 din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare; 
Luând în considerare prevederile Legii nr. 213/1998 privind bunurile proprietate publică, cu modificările şi completările ulterioare;
Având în vedere prevederile Legii nr. 69/2000, Legea educaţiei fizice şi a sportului, cu modificările şi completările ulterioare și cele ale Hotărârii Guvernului nr. 884/2001 pentru aprobarea Regulamentului de punere în aplicare a dispozițiilor Legii Educației fizice și sportului nr. 69/2000;
Având în vedere Raportul de specialitate al Direcției Administrarea Patrimoniului, înregistrat cu nr. 8.086/19.03.2021, prin care se propune transmiterea Sălii de Sport „Radu Voina” şi a Bazei Sportive din Cartierul Târnava II, cu bunurile și dotările aferente acestora, în administrarea Clubului Sportiv Municipal Sighişoara;
               Având în vedere avizele favorabile ale tuturor comisiilor pe domenii de specialitate;
În temeiul art. 129 alin. (1) și alin. (2) lit. „c” și „d”, alin. (6) lit. „a”, alin. (7) lit. „a”, „c”, „e” și „f” și alin. (14), art. 139 alin. (1) și alin. (3) lit. „g” și a art. 196 alin. (1) lit. „a” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,

H O T Ă R Ă Ş T E:

Art. 1. Se aprobă transmiterea în administrarea Clubului Sportiv Municipal Sighișoara a Sălii de Sport ,,Radu Voina”, situată în Municipiul Sighișoara, str. Griviței, nr. 4B, bun identificat conform anexei nr. 1, care face parte integrantă din prezenta hotărâre.

Art. 2. Se aprobă transmiterea în administrarea Clubului Sportiv Municipal Sighişoara a Bazei Sportive, situată în Municipiul Sighişoara, cartier Târnava II (Bărăgan), str. Magnoliei f.nr., cu bunurile şi dotările aferente, conform anexei nr. 2, care face parte integrantă din prezenta hotărâre.

Art. 3. Transmiterea în administrare a bunurilor menționate la art. 1 și art. 2 se face pe perioada desfășurării activității clubului, conform Regulamentului de organizare și funcționare a Clubului Sportiv Municipal Sighișoara, în următoarele condiții:

· Clubul Sportiv Municipal Sighișoara va asigura funcționarea și întreținerea imobilelor și a bunurilor transmise potrivit art. 1 și art. 2 din prezenta hotărâre;

· Clubul Sportiv Municipal Sighișoara va încheia contracte cu furnizorii de servicii și lucrări de întreținere;

· pe toată durata transmiterii în administrare, imobilele prevăzute la art. 1 şi art. 2, așa cum sunt detaliate în anexe, nu pot fi utilizate în alte scopuri decât pentru cele pentru care au fost transmise;

· lucrările de reparații și investiții cad în sarcina Clubului Sportiv Municipal Sighișoara, iar plata contravalorii acestora se va suporta din bugetul propriu al Clubului Sportiv Municipal Sighișoara;

· Clubul Sportiv Municipal Sighișoara are dreptul să posede, să folosească bunurile primite în administrare și să dispună de acestea, în condițiile contractului de dare în administrare, cu asigurarea pazei, protecţiei şi conservării bunurilor, ca un bun proprietar şi suportarea tuturor cheltuielilor necesare unei bune funcţionări;

· să execute lucrări de reabilitare, construire, renovare, amenajare, modernizare, inclusiv prin proiecte cu finanțare nerambursabilă, doar cu acordul proprietarului.
Art. 4. Predarea - preluarea bunurilor prevăzute la art. 1 şi art. 2 se face la semnarea contractului de dare în administrare, care constituie anexa nr. 3 la prezenta hotărâre, pe bază de proces - verbal încheiat între Municipiul Sighișoara și Clubul Sportiv Municipal Sighișoara.
Art. 5. Se împuternicește Primarul Municipiului Sighișoara, împreună cu aparatul de specialitate al acestuia să semneze, în termen de 15 zile lucrătoare de la intrarea în vigoare a prezentei hotărâri, contractul de dare în administrare conform anexei nr. 3, care face parte integrantă din prezenta hotărâre.
Art. 6. Prin grija Clubului Sportiv Municipal Sighișoara, titular al dreptului de administrare, prezenta hotărâre se va depune la Biroul de Cadastru și Publicitate Imobiliară Sighișoara, în vederea înscrierii în cartea funciară a dreptului de administrare asupra imobilelor transmise în administrare, potrivit prezentei hotărâri.  
Art. 7. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Direcţia Administrarea Patrimoniului, Biroul Buget, Contabilitate, Salarizare ( Direcţia Economică, Biroul Juridic din cadrul Municipiului Sighişoara și Clubul Sportiv Municipal Sighișoara. 

Art. 8. Prin grija d-nei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.primariasighisoara.ro.

PREŞEDINTE DE ŞEDINŢĂ,

  

    Burghelea Bogdan - Ioan          
                                                Contrasemnează pentru legalitate
                                      SECRETARUL GENERAL al municipiului,

                                                     Bizo Anca

(Prezenta s-a adoptat cu 11 voturi ”pentru”, 1 vot ”împotrivă” și 7 ”abțineri”)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar General;

  2 ex. Direcţia Administrarea Patrimoniului;

  1 ex. Biroul Buget, Contabilitate, Salarizare – Direcția Economică;

  1 ex. Biroul Juridic;
  2 ex. Clubul Sportiv Municipal Sighișoara. 
12 ex.
B.A. 
